《谢都尉新楼落成与山甫丈各赋诗赠之》
明代·张元凯

都护三秋搆，岑楼百尺楣。芙蓉悬绣栱，翡翠俨成帷。

木末排精舍，霞间寄远思。玲珑云入易，窈窕月穿迟。

宛起东山墅，重临春草池。繁花茂苑借，列岫敬亭移。

水市吴儿楫，城门齐女旗。丽谯凭槛出，朱塔傍帘垂。

燕子非其类，仙人于此宜。径开松欲碍，客到鹤先知。

隐吏文无害，閒曹武不羁。平原宁计日，中散岂须期。

竞病难为役，交驩更倚谁。黠何迟射覆，慧亦惯弹棋。

君自留双屐，吾将老一卮。纵云居第美，丘壑肯遐遗。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。